**Likumprojekta** **"Grozījumi Vidzemes, Latgales, Kurzemes un Zemgales ģerboņu likumā"** **sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts "Grozījumi Vidzemes, Latgales, Kurzemes un Zemgales ģerboņu likumā" (turpmāk – likumprojekts) izstrādāts, pamatojoties uz Ministru kabineta 2014. gada 22. aprīļa sēdes protokola Nr. 24 26. § 2. un 3. punktu par nozaru administratīvo pārkāpumu kodifikācijas ieviešanas sistēmu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai nodrošinātu nozaru administratīvo pārkāpumu kodifikācijas ieviešanas sistēmu, nepieciešams papildināt Vidzemes, Latgales, Kurzemes un Zemgales ģerboņu likumu ar normām, kas paredz administratīvo atbildību par kultūrvēsturisko apgabalu ģerboņu nelikumīgu lietošanu, necieņas izrādīšanu Vidzemes, Latgales, Kurzemes un Zemgales ģerbonim, kā arī nosaka kompetento iestādi, kurai piekritīga soda piemērošana. Minētie grozījumi aizstās Latvijas Administratīvo pārkāpumu kodeksa (turpmāk – LAPK) attiecīgās normas. LAPK ir ietverta atbildība par klajas necieņas izrādīšanu Vidzemes, Latgales, Kurzemes un Zemgales ģerbonim (201.44 pants), par Vidzemes, Latgales, Kurzemes un Zemgales ģerboņa lietošanas noteikumu pārkāpšanu (204.15 panta trešā daļa) un par Vidzemes, Latgales, Kurzemes un Zemgales ģerboņa lietošanu, maldinot par tā lietotāja juridisko statusu (204.15 panta piektā daļa).Vidzemes, Latgales, Kurzemes un Zemgales ģerbonis ir viens no Latvijas Republikas valsts simboliem, un ikvienam ir pienākums izturēties pret to ar cieņu. Atbilstoši Vidzemes, Latgales, Kurzemes un Zemgales ģerboņu likuma 7. un 8. pantam ģerboni lieto likumā un Ministru kabineta noteikumos paredzētajos gadījumos, kā arī tās valsts un pašvaldību institūcijas, kurām šādas tiesības nosaka Valsts prezidenta rīkojums, kas izdots, ņemot vērā Valsts Heraldikas komisijas atzinumu. Savukārt privātpersonām ir tiesības lietot ģerboni, garantējot pienācīgu cieņu pret to, izņemot gadījumus, kad ģerboņa lietošana maldina par lietotāja juridisko statusu.Ar 2012. gada 29. novembra likumu "Grozījumi Latvijas Administratīvo pārkāpumu kodeksā" (stājās spēkā 2013. gada 1. janvārī) pēc būtības tika pārvērtēta administratīvā atbildība ģerboņa lietošanas jomā. Ar iepriekš minētajiem grozījumiem LAPK tika papildināts ar administratīvo atbildību par klajas necieņas izrādīšanu Vidzemes, Latgales, Kurzemes vai Zemgales ģerbonim, par Vidzemes, Latgales, Kurzemes vai Zemgales ģerboņa lietošanas noteikumu pārkāpšanu un par Vidzemes, Latgales, Kurzemes vai Zemgales ģerboņa lietošanu, maldinot par tā lietotāja juridisko statusu. Šādi papildinājumi LAPK tika izdarīti, jo 2012. gada 22. martā Saeima pieņēma Vidzemes, Latgales, Kurzemes un Zemgales ģerboņu likumu, lai nodrošinātu šo ģerboņu kā valsts simbolu tiesisko aizsardzību. Kā ir norādīts likumprojekta "Grozījumi Latvijas Administratīvo pārkāpumu kodeksā" anotācijā, necieņas izrādīšana valsts ģerbonim un to veidojošajiem Vidzemes, Latgales, Kurzemes un Zemgales ģerboņiem vai šo ģerboņu neatbilstoša lietošana noniecina vērtības, kas ir Latvijas valsts pamatā. Valsts Heraldikas komisija nereti ir konstatējusi, ka ne tikai privātpersonas, bet tieši valsts institūcijas valsts ģerboni lieto neatbilstoši likumā noteiktajam, piemēram, attiecībā uz valsts ģerboņa veidu un attēlojumu *(http://www.president.lv/images/modules/items/PDF/20121029-vestule.pdf)*.Likumprojekta mērķis ir Vidzemes, Latgales, Kurzemes un Zemgales ģerboņa kā valsts simbola tiesiskā aizsardzība, nodrošinot pienācīgu to aizsardzību un, paredzot atbildību, par šo ģerboņu lietošanas noteikumu pārkāpšanu. Soda apmēram par Vidzemes, Latgales, Kurzemes vai Zemgales ģerboņa lietošanas noteikumu pārkāpšanu jāatbilst aktuālajai situācijai un jābūt efektīvam, jo viens no soda mērķiem ir atturēt administratīvo pārkāpumu izdarījušo personu un citas personas no turpmākas administratīvo pārkāpumu izdarīšanas.Pēc LAPK 204.15 panta trešās daļas 2014. gadā un 2016. gadā ir sastādīts pa vienam administratīvā pārkāpuma protokolam (par valsts ģerboņa, Vidzemes, Latgales, Kurzemes vai Zemgales ģerboņa vai ģerboņu reģistrā reģistrēta pašvaldības ģerboņa lietošanas noteikumu pārkāpšanu).Ievērojot minēto un to, ka administratīvās atbildības noteikšanai par Vidzemes, Latgales, Kurzemes vai Zemgales ģerboņa kā valsts simbola lietošanas noteikumu pārkāpšanu ir sabiedriska nozīmība un nodarījuma sekas ir uzskatāmas par būtiskām, administratīvo pārkāpumu sistēmā pēc būtības saglabājami LAPK 201.44 un 204.15 trešajā un piektajā daļā noteiktie pārkāpumi.Likumprojektā ir ietverti divi panti: 1. pants paredz papildināt Vidzemes, Latgales, Kurzemes un Zemgales ģerboņu likumu ar 9., 10. un 11. pantu:9. pantā paredzēta administratīvās atbildības pārņemšana no LAPK 201.44 panta (klajas necieņas izrādīšana Vidzemes, Latgales, Kurzemes vai Zemgales ģerbonim), 204.15 panta trešās daļas (par Vidzemes, Latgales, Kurzemes vai Zemgales ģerboņa lietošanas noteikumu pārkāpšanu) un piektās daļas (par Vidzemes, Latgales, Kurzemes vai Zemgales ģerboņa lietošanu, maldinot par tā lietotāja juridisko statusu). Atbildības veids un soda apmērs ir saglabāti tādi paši, kādi pašreiz ir ietverti LAPK. Izvērtējot LAPK paredzētos soda apmērus, secināms, ka tie ir pietiekami efektīvi un atbilstoši pašreizējai situācijai, tādēļ tie arī saglabājami. Vislielākais sods ir paredzēts par klajas necieņas izrādīšanu Vidzemes, Latgales, Kurzemes vai Zemgales ģerbonim (līdz 140 naudas vienībām, kas atbilst 700 *euro*) un šāds sods ir saglabājams, ņemot vērā šo ģerboņu kā valsts simbolu tiesiskās aizsardzības nepieciešamību. Tā kā Vidzemes, Latgales, Kurzemes un Zemgales ģerboņu likumā ir ietverti šo ģerboņu lietošanas noteikumi, tad nepieciešams arī saglabāt atbildību par šo noteikumu pārkāpšanu, jo noteikumi bez sankcijām bieži vien nav efektīvi.Administratīvais sods par Vidzemes, Latgales, Kurzemes un Zemgales ģerboņa lietošanas noteikumu pārkāpšanu ir noteikts gan fiziskajām, gan juridiskajām personām, gan arī publiskas personas iestādes vadītājam. Atbildība par Vidzemes, Latgales, Kurzemes un Zemgales ģerboņa lietošanas noteikumu pārkāpšanu ir paredzēta publiskas personas iestādes vadītājam, jo tieši iestādes vadītājs ir atbildīgs par šo ģerboņu pienācīgu lietošanu.Tāpat Vidzemes, Latgales, Kurzemes un Zemgales ģerboņu likuma 8. pants paredz tiesības šos ģerboņus lietot arī privātpersonām, nemaldinot par to lietotāja juridisko statusu un garantējot pienācīgu cieņu pret tiem, līdz ar to saglabājama arī atbildība par šādu maldinošu rīcību, jo par šo ģerboņu lietotāja statusu maldināti attiecīgās rīcības adresāti var pārprast lietotāja pilnvaras un atbildību. Likumprojektā ir ietverta norma, kas paredz, ka atbildību par klajas necieņas izrādīšanu Vidzemes, Latgales, Kurzemes vai Zemgales ģerbonim piemēro neatkarīgi no formas, kādā atveidots šis ģerbonis, ja personas veiktās darbības ir vērstas uz to, lai izrādītu necieņu pret ģerboni. Norādāms, ka necieņu pret novadu ģerboņiem var izrādīt, lai gan pats objekts, strikti vērtējot, nav uzskatāms par novadu ģerboni, bet vizuālais objekts novadu ģerboņa motīvā lietots dekoratīvos nolūkos, tas bijis ģerboņa attēls vai vimpelis. Svarīgākais aspekts šajā situācijā ir personas subjektīvā attieksme un tās veiktās darbības, to mērķis – necieņa, nevis tas, vai attiecīgais objekts ir Vidzemes, Latgales, Kurzemes vai Zemgales ģerbonis pilnīgi precīzās proporcijās un krāsās.Likumprojekts noteic arī kompetento institūciju, kura uzsāk administratīvo pārkāpumu procesu (valsts vai pašvaldības policija), un kompetento institūciju, kura sagatavo, izskata un pieņem lēmumu par likumā noteiktajiem administratīvajiem pārkāpumiem (pašvaldības administratīvā komisija, kura arī pašreiz atbilstoši LAPK 210. pantam izskata šādas administratīvo pārkāpumu lietas).Likumprojekta 2. pants nosaka likumprojekta spēkā stāšanās laiku - tas stājas spēkā vienlaikus ar Administratīvo pārkāpumu procesa likumu.Līdz ar to, saglabājot jau LAPK ietverto tiesisko regulējumu attiecībā uz Vidzemes, Latgales, Kurzemes un Zemgales ģerboņu aizsardzību, sabiedrībā tiks veicināta korekta un normatīvajiem aktiem atbilstoša šo ģerboņu lietošana un veidota izpratne par attiecīgo simbolu nozīmi. |
| 3. | Projekta izstrādē iesaistītās institūcijas | Likumprojekts saskaņā ar Ministru kabineta 2014. gada 22. aprīļa sēdes protokollēmuma (prot. Nr. 24 26. §) "Informatīvais ziņojums "Nozaru administratīvo pārkāpumu kodifikācijas ieviešanas sistēma"" 2.2. apakšpunktā noteikto tika izskatīts Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas 2016. gada 10. novembra sēdē. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā noteiktais attieksies uz valsts un pašvaldību iestādēm, kurām saskaņā ar Vidzemes, Latgales, Kurzemes un Zemgales ģerboņu likumu ir tiesības lietot šos ģerboņus, kā arī uz privātpersonām, kas lieto Vidzemes, Latgales, Kurzemes vai Zemgales ģerboni, kā arī uz valsts un pašvaldības policijas amatpersonām, kuras uzsāks administratīvo procesu par Vidzemes, Latgales, Kurzemes un Zemgales ģerboņa lietošanas noteikumu pārkāpšanu un pašvaldības administratīvajām komisijām, kuras sagatavos un izskatīs administratīvā pārkāpuma lietas. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām likumprojekta izstrādes procesā un likumprojekts tika ievietots Tieslietu ministrijas mājaslapā internetā 2016. gada 15. decembrī. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam sabiedrības pārstāvjiem līdz 2017. gada 16. janvārim bija iespēja rakstiski sniegt viedokli par likumprojektu. |
| 3. | Sabiedrības līdzdalības rezultāti | Priekšlikumi un iebildumi par likumprojektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija, pašvaldības policija, pašvaldības administratīvā komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

30.01.2017. 8.30

1427

A.Sermā

67036982, agnese.serma@tm.gov.lv